ষষ্ঠ কাউন্সিলের এক বছর পূর্তির দিন গত ১৯ মার্চ ২০১৭ বেশ কয়েকটি দৈনিক বিএনপিকে নিয়ে বিশেষ প্রতিবেদন প্রকাশ করেছে। সেসব প্রতিবেদনে গত এক বছরে দলটির যে পারফর্মেন্স তুলে ধরা হয়েছে তা কোনোভাবেই আশাব্যঞ্জক নয়। প্রায় প্রতিটি দৈনিক দলটির একই চিত্র তুলে ধরেছে। তারমধ্যে রয়েছে- কাউন্সিলে গৃহীত ও অনুমোদিত হওয়ার পর এক বছরেও দলের গঠনতন্ত্র মুদ্রিত না হওয়া, জাতীয় নির্বাহী কমিটি পূর্ণাঙ্গ না করা, এক নেতার এক পদ নীতি বাস্তবায়িত না হওয়া, মন্ত্রণালয়ভিত্তিক উপ-কমিটি গঠন না হওয়া, জেলা সম্মেলন সম্পন্ন না হওয়া ইত্যাদি। একটি রাজনৈতিক দলের জন্য যেসব কাজ অপরিহার্য এবং দ্রæত সম্পন্ন করা জরুরি, সে কাজগুলো বিএনপিতে কেন যেন প্রধান্য পাচ্ছে না এবং দায়িত্বপ্রাপ্ত নেতাদের মধ্যে একটি গা ছাড়া ভাব লক্ষণীয়। গত কাউন্সিলে গঠনতন্ত্র সংশোধন কমিটির অন্যতম সদস্য ছিলেন স্থায়ী কমিটির সদস্য নজরুল ইসলাম খান। এক বছরেও গঠনতন্ত্র কেন বই আকারে ছাপানো হয়নি- এমন এক প্রশ্নের জবাবে তিনি একটি পত্রিকাকে বলেছেন-‘গঠনতন্ত্র সংশোধন কমিটির সদস্য হিসেবে যতটুকু দায়িত্ব ছিল তা করেছি। ছাপা হয়েছে কি না জানি না।’ দলের গঠনতন্ত্রের হাল-হকিকত সম্পর্কে সে দলেরই শীর্ষস্থানীয় একজন নেতা যখন এমন ‘ধরি মাছ না ছুঁই পানি’ ধরনের মন্তব্য করেন, তখন দলটির অভ্যন্তরের অগোছালো পরিবেশের বিষয়টি আর অপ্রকাশিত থাকে না। সঙ্গত কারণেই প্রশ্ন উঠেছে- সংশোধিত গঠনতন্ত্র ছাড়া দলটির সাংগঠনিক কর্মকাÐ চলছে কি করে!